王元之真贊
作者：黄庭堅
朝代：宋

paragraphs: 天賜王公，佐我太宗。
學問文章，致于匪躬。
四方來庭，上稍宴衎。
公舍瓦石，責君堯舜。
采芝商山，以切直去。
惟是文章，許以獨步。
白髮還朝，泣思軒轅。
雞犬舔鼎，群飛上天。
真宗好文，且大用公。
太阿出柙，公挺其鋒。
龍怒鱗逆，在廷岌岌。
萬物並流，砥柱中立。
古之遺直，叔向以之。
嗚呼王公，其尚似之。